ལྷག་པར་དུ་སྔགས་ཕྱོགས་ཀྱི་བློ་འཛིན་དགེ་རྒན་རྣམས་ཀྱིས་སློབ་མ་རྣམས་ལ་གསང་བདེ་འཇིགས་གསུམ་བློ་འཛིན་བྱེད་དུ་བཅུག་པ་བཅས་ཉིན་མཚན་ཀུན་ཏུ་དཀའ་ལས་འོ་བརྒྱལ་ཆེན་པོ་གནང་བའི་འབྲས་བུ་ལ་དེང་སང་དགོན་པའི་ཆོས་ཐོག་རྣམས་ཕུན་སུམ་ཚོགས་པ་འཚོགས་བཞིན་ཡོད་པ་རེད།བཀའ་དྲིན་ཆེན་པོ་ཡིན།དེར་མ་ཟད།ཚོགས་ཆེན་ལས་སྣེ་རྣམས་དང་།གྲྭ་ཚང་ལས་སྣེ་རྣམས་ཀྱིས་མདོ་སྔགས་སློབ་གླིང་འདི་ལ་རྒྱབ་སྐྱོར་རོགས་རམ་གནང་བ་དང་།བསྐོར་བ་རྒྱག་པ།སྒྲིག་གཞི་ལྟ་བ་བཅས་ཀྱི་འབྲས་བུ་ལ་དེང་སང་སྟོང་སྐོར་དགོན་པ་ནི་ཕུན་སུམ་ཚོགས་པ་བྱུང་ཡོད་པ་རེད།བཀའ་དྲིན་ཆེན་པོ་ཡིན།དེར་མ་ཟད།ཞབས་དྲུང་རྡོ་རྗེ་འཆང་དབུར་བཞུགས་ཏེ་དགེ་རྒན་རྣམས་དང་།ལས་སྣེ་རྣམས་དང་།ངེད་ཅག་ཚང་མ་བསམ་པ་གཅིག་མཐུན་དང་།རྡོག་རྩ་གཅིག་སྒྲིལ་བྱས་ནས་དགོན་པ་འདི་ལ་ཞབས་ཏོག་ཞུ་བཞིན་ཡོད།དེ་ཡང་སྔོན་དང་ད་ལྟར་ཚང་མར་དེ་ལྟར་ཡིན།ལྷག་པར་དུ་འཇིག་རྟེན་གཏམ་དཔེ་ལ་བཟང་གི་རྔ་མ་བཟང་དང་།གཡུ་འབྲུག་རྔ་མ་མཚོ་ཟེར་བ་ལྟར།མ་འོངས་པར་ཡང་དེ་ལྟ་བུའི་དགོན་པ་འདིར་ཕན་ཐོགས་ཉག་གཅིག་བསྒྲུབས་ཏེ་འགྲོ་རྒྱུ་ཡིན།ཀུན་འདུས་རིན་པོ་ཆེ་དང་།ཞབས་དྲུང་རྡོ་རྗེ་འཆང་།དེ་ལས་གཞན་མཁས་པ་ཚང་མས་སློབ་མ་དག་ལ་ཐོས་བསམ་སློབ་གཉེར་ཡག་པོ་བྱེད་དགོས་ཞེས་བསླབ་བྱ་ཡང་ཡང་གནང་བཞིན་ཡོད་པ་རེད།དེ་ཡང་།རབ་བྱུང་བའི་སྡེ་རྣམས་ལ་དེ་ལོས་ཡིན།ཁྱིམ་པ་རྣམས་ལའང་དེ་དགོས་ཞེས་གསུང་བཞིན་ཡོད་པ་རེད།དེ་ཡིན་དུས་སྟོང་སྐོར་དགོན་པ་ཡིན་ནའང་མདོ་སྔགས་ཟུང་འབྲེལ་གྱི་དགོན་པ་ཡིན་ཞེས་འཆད་བཞིན་ཡོད་པས་དེ་ལྟར་དགོས་པ་དེ་ཀུན་གྱིས་ཤེས་དགོས་པ་རེད།མདོར་ན།དགེ་སློབ་ཡོངས་སུ་རྫོགས་པ་ལ་བཀའ་དྲིན་ཆེ་ཞུས།དེ་མ་གཏོགས་དེ་རིང་མང་པོ་ཞུ་བསྡད་ན།ད་རུང་བྱ་བ་མང་ཞིང་དུས་ཚོད་ཀྱིས་ཀྱང་འདང་དཀའ་བས་འདི་ནས་མཚམས་འཇོགམཇུག་མཐར་སྐྱ་སེར་ཡོངས་སུ་རྫོགས་པ་ལ་བཀྲ་ཤིས་བདེ་ལེགས་ཞུ།།།།